
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ

№ РС-269-25-077

		Днес, 07.08.2025 г., Комисията за противодействие на корупцията КПК, в състав:

	За председател: Антон Славчев
	Член: Антоанета Цонкова
	Член: Пламен Йоцов
	
У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-128/28.04.2025 г. на Комисия за противодействие на корупцията (КПК) по сигнал с рег. № С-269/16.04.2025 г.
	Производството е против Иван Маламов – началник на Национален военен университет „Васил Левски“ (НВУ „Васил Левски“) в периода от 15.08.2019 г. до 01.04.2025 г.
	По същество в сигнала сe твърди, че Иван Маламов в качеството си на началник на Национален военен университет „Васил Левски“, в условията на конфликт на интереси е сключил Договор № 2406/18.05.2021 г. с „************“ ЕАД за доставка на топлинна енергия за нуждите на университета. С това си действие Маламов е дал приоритет на топлофикационното дружество пред по-икономически изгоден проект за газифициране на НВУ „Васил Левски“. Сочи се, че считано от 15.12.2021 г. съпругата на Маламов – Н. М. е назначена на длъжност „Връзки с обществеността“ в „************“ ЕАД, което е повлияло на Маламов да вземе решение и да сключи визирания по-горе договор.
	От министъра на отбраната са изискани и представени с писмо с вх. № КПК-5706-1/16.06.2025 г. на КПК Укази на Президента на Република България № 202/06.08.2019 г. и № 46/18.03.2025 г. и Договор № 2406/18.05.2021 г., сключен между НВУ „Васил Левски“ и „************“ ЕАД.
	От Изпълнителния директор на „************“ ЕАД са изискани и представени с писмо с вх. № КПК-5706-5/24.07.2025 г. на КПК Трудов Договор № 417/14.02.2021 г. на Н. П. М., длъжностна характеристика на заеманата длъжност и Заповед № 464/21.12.2021 г.
	От началника на НВУ „Васил Левски“ е изискана и представена с писмо с вх. № КПК-5706-6/28.07.2025 г. на КПК информация, относно сключени допълнителни споразумения към Договор № 2406/18.05.2021 г., сключен между НВУ „Васил Левски“ и „************“ ЕАД.	Служебно е извършена справка в Регистър НБД „Население“, в Регистъра на трудовите договори на Национална агенция по приходите и в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ).

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес, телефон и е подписан.
	Иван Маламов е назначен за началник на НВУ „Васил Левски“ с Указ № 202 от 06.08.2019 г. на Президента на Република България, считано от 15.08.2019 г.
	С Указ № 46 от 18.03.2025 г. на Президента на Република България Иван Маламов е освободен от длъжността „началник“ на НВУ „Васил Левски“, считано от 01.04.2025 г.
	От извършена справка в ТРРЮЛНЦ се установява, че А. Л. Д. е изпълнителен директор на „************, гр. Велико Търново.
	На 18.05.2021 г.  между НВУ „Васил Левски“, представляван от началника му бригаден генерал Иван Маламов, в качеството му на Възложител и „************“ ЕАД, представлявано от А. Л. Д., в качеството му на Изпълнител, на основание чл. 65, ал. 1, т. 1 от ППЗОП, във вр. с чл. 79, ал. 1, т. 3, б. “в“ от ЗОП – наличие на изключителни права по смисъла на §2, т. 47 от ДР на ЗОП, чл. 112 от ЗОП, чл. 39, ал. 1, т. 2, чл. 43, ал. 2, т. 3, чл. 149, ал. 1, т. 3 от Закона за енергетиката и Решение за откриване на процедура за възлагане на обществена поръчка № D96585/18.02.2021 г. с предмет: „Доставка на топлоенергия с топлоносител гореща вода“ е сключен Договор № 2406/18.05.2021 г., по силата на който Изпълнителят се задължава да продава топлинна енергия с необходимите параметри и количество за отоплителни и други стопански потребности с топлоносител гореща вода за топлоснабдяваните имоти на Възложителя.
	Срокът на действието на договора е 48 месеца, считано от датата на подписването му или до достигане на максимално допустимата (прогнозна) стойност на договора, в зависимост от това кое от двете събития настъпи по-рано.
	Неразделна част от Договора са Общи условия за продажба на топлинна енергия от „************“ ЕАД, одобрени с Решение № ДУ-018/01.09.2008 г. на ДКЕВР.
	Видно от предоставената с писмо с вх. № КПК-5706-6/28.07.2025 г. на КПК информация, относно сключени допълнителни споразумения към Договор № 2406/18.05.2021 г., сключен между НВУ „Васил Левски“ и „************“ ЕАД се установява, че няма сключвани допълнителни споразумения към Договор № 2406/18.05.2021 г.
	От извършена справка в Регистър НБД „Население“ се установява, че Иван Маламов е съпруг на Н. П. М. (Акт за брак № 0094/11.11.1995 г.). От друга страна не се установи родство между Иван Маламов и А. Л. Д. – изпълнителен директор на „************“ ЕАД.
	От извършена справка в ТРРЮЛНЦ се установи, че Иван Маламов няма участие в търговски дружества или в управителни и контролни органи на такива.
	Н. П. М. заема длъжността „Експерт връзки с обществеността“ в „************“ ЕАД по силата на Трудов договор № 417/15.02.2021 г., считано от 17.02.2021 г.
	Със Заповед № 464/21.12.2021 г., на основание чл. 325, ал. 1, т. 1 от КТ трудовото правоотношение на  Н. П. М. е прекратено, считано от 01.01.2022 г.
	От извършена справка в Регистъра на трудовите договори на Национална агенция по приходите, статус на електронните трудови договори: действащи, се установява, че Н. П. М. заема длъжността „Психолог, училищен“ в Професионална гимназия по вътрешна архитектура и дървообработване „************“ гр. П., по силата срочен трудов договор по чл. 68, ал. 1, т. 1 от КТ, считано от 13.09.2024 г. до 15.09.2025 г.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ) (отм.), респективно по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ (отм.), респективно чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Иван Маламов в качеството си на началник на НВУ „Васил Левски“ в периода от 15.08.2019 г. до 06.10.2023 г. (датата на обнародване на ЗПК, ДВ, бр. 84 от 06.10.2023 г.) е лице, заемало висша публична длъжност по смисъла на чл. 6, ал. 1, т. 45 от ЗПКОНПИ (отм.), а от 06.10.2023 г. до 01.04.2025 г. (датата на освобождаването му от заеманата длъжност) е лице, заемало публична длъжност по смисъла на чл. 6, ал. 1, т. 45 от ЗПК.
	Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението, от което следва, че релевантен за настоящото производство е периодът след 28.04.2022 г. (три години до датата на образуване на настоящото производство).
	Обстоятелството, че Договор № 2406/18.05.2021 г. с предмет: „Доставка на топлоенергия с топлоносител гореща вода“, сключен между НВУ „Васил Левски“, представляван от началника му бригаден генерал Иван Маламов - Възложител и ************“ ЕАД, представлявано от изпълнителният директор А. Л. Д., в качеството му на Изпълнител, е сключен извън тригодишния период до датата на образуване на производството, налага извода, че договорът е сключен извън срока на настоящото производството и не е предмет на същото.
	Съгласно разпоредбата на § 1, т. 15, б. „а“ от ДР на ЗПКОНПИ (отм.), респективно § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	Обстоятелството, че Иван Маламов е съпруг на Н. П. М. обуславя свързаност помежду им по смисъла на § 1, т. 15, б. „а“ от ДР на ЗПКОНПИ (отм.), респективно § 1, т. 9, б. „а“ от ДР на ЗПК.
	От предоставената с писмо с вх. № КПК-5706-6/28.07.2025 г. на КПК информация, относно сключени допълнителни споразумения към Договор № 2406/18.05.2021 г. между НВУ „Васил Левски“ и „************“ ЕАД се установява, че няма сключени такива, в периода от 18.05.2021 г. до 01.04.2025 г. – датата на освобождаването на Иван Маламов от длъжността „началник“ на НВУ „Васил Левски“.
	Следователно в конкретния случай от събраните по преписката доказателства не се установява Иван Маламов в качеството си на началник на НВУ „Васил Левски“ и лице, заемало висша публична длъжност по смисъла на чл. 6, ал. 1, т. 45 от ЗПКОНПИ (отм.), респективно публична длъжност по смисъла на чл. 6, ал. 1, т. 45 от ЗПК да е упражнил правомощия по служба в релевантния за производството срок, свързани със сключването на допълнителни споразумения към Договор № 2406/18.05.2021 г.
Липсата на упражнени правомощия по служба от страна на Иван Маламов, в периода от 28.04.2022 г. до 01.04.2025 г., в качеството му на началник на НВУ „Васил Левски“ и лице, заемало висша публична длъжност по смисъла на чл. 6, ал. 1, т. 45 от ЗПКОНПИ (отм.), респективно публична длъжност по смисъла на чл. 6, ал. 1, т. 45 от ЗПК, като елемент от състава на конфликта на интереси по чл. 50 от ЗПКОНПИ (отм.), респективно по чл. 70 от ЗПК, касаещи сключване на допълнителни споразумения към Договор № 2406/18.05.2021 г., обуславя извод за невъзможност за нарушаване на забраните по  Глава Осма, Раздел II от ЗПК и води до липсата на конфликт на интереси по смисъла на 50 от ЗПКОНПИ (отм.), респективно по чл. чл. 70 от ЗПК.
Независимо от гореизложеното, следва да се обоснове и извод за липсата на свързаност между Иван Маламов и „************“ ЕАД и между И. Г. М. и изпълнителният директор на дружеството, доколкото липсва свързаност помежду им в търговски дружества или в управителни органи на такива, от една страна, тоест не са налице „икономически зависимости“ между тях. От друга страна, фактът че за периода от 17.02.2021 г. до 01.01.2022 г. съпругата на Иван Маламов е била служител в „************“ ЕАД, също не може да обоснове свързаност между Маламов и дружеството. Тоест не би бил налице частен интерес за Маламов по отношение на сключения с дружеството договор и допълнителни споразумения към него.
	Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на конфликт на интереси, по отношение на Иван Маламов, в качеството му на началник на НВУ „Васил Левски“, в периода от 28.04.2022 г. до 01.04.2025 г. и лице заемащо публична длъжност, по смисъла на чл. 6, ал. 1, т. 45 от ЗПКОНПИ (отм.), респективно по смисъла на чл. 6, ал. 1, т. 45 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК във вр. с § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Иван Маламов с ЕГН ************, началник на НВУ „Васил Левски“ в периода от 28.04.2022 г. до 01.04.2025 г. и лице заемало висша публична длъжност, по смисъла на чл. 6, ал. 1, т. 45 от ЗПКОНПИ (отм.), респективно заемащо публична длъжност по смисъла на чл. 6, ал. 1, т. 45 от ЗПК, поради липса на упражнени правомощия по служба във връзка с сключване на допълнителни споразумения към Договор № 2406/18.05.2021 г. с „************“ ЕАД.

	Препис от Решението да се изпрати на Окръжна прокуратура – В. Т., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

	КОМИСИЯ:

ЗА ПРЕДСЕДАТЕЛ:……………………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/





